En kvinde blev tidligt lørdag morgen den 14. september udsat for blufærdighedskrænkelse. Omkring klokken 05:15 blev hun kontaktet af mellem fire og syv personer på Boulevarden i Aalborg, som befamlede hende og talte grimt og nedsættende til hende. Nordjyllands Politi har efterforsket sagen siden lørdag, og de har en formodning om, hvem der står bag krænkelsen. Efterforskningen peger desuden på, at de formodede gerningsmænd også var involveret i en voldsepisode i Aalborg samme nat. Politiet har dog brug for at komme i kontakt med vidner til sagen. Kvinden fortalte nemlig under afhøringen, at et par yngre mænd kom hende til undsætning. - Dem vil vi gerne tale med, fordi de unge mænd som vidner kan bidrage til at belyse hændelsesforløbet, siger politikommissær Martin Rolighed, der leder efterforskningen. Nordjyllands Politi vil desuden gerne høre fra andre, der har set eller hørt noget i forbindelse med sagen. Politiet kan kontaktes på 114.

Referat:
Nordjyllands Politi efterlyser vidner til en episode, hvor en kvinde blev blufærdighedskrænket i det centrale Aalborg.